APROBACIÓN DEFINITIVA ORDENANZA FISCAL REGULADORA TAXA POLA PRESTACIÓN DO SERVIZO DE RECOLLIDA DE LIXO
ADMINISTRACIÓN LOCAL — Municipal — Pontevedra (Ordenanzas e Regulamentos, 02/12/2019)

O Pleno deste Concello, na sesión ordinaria de 30.09.2019, aprobou provisionalmente a Modificación da ordenanza fiscal reguladora da contribución especial reguladora da taxa pola prestación do servizo de recollida de lixo. Publicáronse anuncios de exposición pública no taboleiro de edictos do Concello, no Boletín Oficial da Provincia (BOP 195 de 10.10.2019) e en La Voz de Galicia de 11.10.2019, non presentándose reclamacións durante o prazo conferido ao efecto, polo que se entende elevada a definitiva a aprobación provisional da modificación, tal e como se sinalaba no anuncio previo de exposición pública. Isto de conformidade co artigo 17.3 do Texto refundido da lei de facendas locais, aprobado polo Real decreto 2/2004, do 5 de marzo. Polo tanto, segundo o disposto no artigo 17.4 do indicado texto refundido, procédese á publicación do acordo elevado a definitivo e do texto íntegro da ordenanza fiscal definitivamente aprobada para a súa entrada en vigor. Así mesmo o texto íntegro da ordenanza publicarase no apartado “normativa municipal” do menú “transparencia” da sede electrónica do Concello de Pontevedra (sede. pontevedra. gal), de conformidade co establecido no artigo 7 da Lei 19/2013, en relación ao artigo 5.4 da mesma. A parte dispositiva do acordo adoptado polo Pleno do Concello, na sesión ordinaria de 30.09.2019, é do seguinte teor literal: “A continuación, sométese a votación a proposta de modificación da ordenanza do concelleiro de goberno de Economía e facenda, de data 05.09.2019, aprobada como proxecto de acordo pola Xunta de Goberno Local, de data 30.09.2019, e o Pleno do Concello, por unanimidade (22), acorda: Primeiro.— Acordar a aprobación provisional da modificación da ordenanza fiscal reguladora da taxa pola prestación do servizo de recollida de lixo, que se achega como Anexo I da proposta do concelleiro de goberno delegado da área de Economía e facenda (CSV: MQXT8AWU5RVUQ61T), en base aos feitos e fundamentos que constan nos informes e demais documentos unidos ao expediente. Segundo.— De conformidade co disposto no artigo 17.1 do Texto refundido da lei de facendas locais, aprobado polo Real decreto 2/2004, do 5 de marzo, o presente acordo exporase ao público no taboleiro de anuncios deste Concello durante 30 días hábiles, prazo durante o que, os que teñan a consideración de interesados segundo o artigo 18 do devandito Texto refundido da lei reguladora das facendas locais, poderán consultar o expediente e presentar as alegacións que teñan por convenientes. Así mesmo, procederase á publicación de anuncio desta exposición no BOP e nun dos diarios de maior circulación da provincia, contando o prazo de exposición e de presentación de alegacións desde o día seguinte ao da última das publicacións aludidas. Advertirase expresamente que, de conformidade co artigo 17.3 da devandita Lei, o anuncio de aprobación provisional devirá automaticamente en aprobación definitiva de non presentarse alegacións en prazo, entrando en vigor a modificación da ordenanza logo da publicación íntegra do seu texto no BOP. Terceiro.— Considerar definitivamente aprobada a ordenanza fiscal reguladora da taxa pola prestación do servizo de recollida de lixo, no caso de que non se presentasen reclamacións no prazo establecido para elo. Cuarto.— Proceder, unha vez se aprobe definitivamente a ordenanza, á publicación íntegra do acordo de aprobación, así como o texto íntegro do texto de modificación da ordenanza, no Boletín oficial da provincia, para os efectos da súa entrada en vigor.” O texto íntegro da modificación da ordenanza fiscal definitivamente aprobada é o que a continuación se transcribe: 1.—Engadirase un parágrafo segundo ao preámbulo da ordenanza vixente, tal que: “Esta ordenanza foi tramitada con respecto aos principios de boa regulación previstos no artigo 129 da Lei 39/2015, do 1 de outubro, do procedemento administrativo común das administracións públicas, conforme aos que debe actuar esta Administración no exercicio da súa potestade regulamentaria. Cúmplense os principios de necesidade e eficacia, xa que están claramente identificados os fins perseguidos e existen razóns de interés xeral que a xustifican, tales son a garantía do equilibrio orzamentario e da xustiza tributaria. A norma é acorde cos principios de proporcionalidade e seguridade xurídica posto que regula de xeito claro os aspectos imprescindibles para poder establecer e despois xestionar a taxa. Finalmente, queda garantido o principio de transparencia dadas as posibles vías de participación establecidas na normativa vixente, e cumpre co principio de eficiencia ao non ter implicación nas aplicacións orzamentarias de gasto, ao tempo que suporá maiores ingresos.” 2.—Engadirase unha disposición adicional do teor seguinte: “Disposición adicional. Cando, por cumprirse as circunstancias previstas no número 3. bis da disposición adicional vixésimo primeira da Lei 11/2013, do 26 de decembro, de orzamentos xerais da Comunidade Autónoma de Galicia para o ano 2014, a persoa titular da Consellaría competente en materia de residuos estableza unha bonificación na contía do canon unitario de tratamento por tonelada de residuos domésticos, e o Concello de Pontevedra decida acollerse á dita medida, o importe equivalente ao da dita bonificación minorarase, de xeito proporcional, da cota tributaria que corresponda a cada un dos obrigados ao pago da taxa no exercicio da súa aplicación. A redución terá efectos de 1 de xaneiro, facéndose efectivo o dereito á mesma e, polo tanto, practicándose sobre os recibos individuais do padrón do último bimestre do exercicio, ou, de non ser posible, no primeiro bimestre do exercicio seguinte. O cadro de tarifas e reducións par a o exercicio 2019 será o que se inclúe como anexo I.” Contra a aprobación definitiva da modificación da ordenanza, poderá interporse recurso contencioso-administrativo ante a Sala do contencioso–administrativo do T. S. X. de Galicia, no prazo de 2 meses a contar desde o día seguinte ó da súa publicación (arts 10 e 46 da Lei 29/1998). Isto sen prexuízo de interpor calquera outro recurso que se entenda máis procedente e sexa conforme a Dereito. O que se fai público en exercicio das funcións conferidas a esta secretaría polo artigo 122.5. d) da Lei 7/1985, e 47 e) do Regulamento Orgánico Municipal do Pleno e das súas Comisións. Pontevedra, ao día da sinatura O Secretario